CELEX: 52017PC0426
Language: el
Date: 2017-08-11
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.8.2017
            COM(2017) 426 final
            2017/0192(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 26 Απριλίου 2017, η Ρουμανία ζήτησε να συνεχίσει να εφαρμόζει μέτρο παρέκκλισης από το άρθρο 287 της οδηγίας ΦΠΑ, με το οποίο επιτρέπεται η απαλλαγή από τον ΦΠΑ υποκείμενων σε φόρο με ετήσιο κύκλο εργασιών που δεν υπερβαίνει ένα συγκεκριμένο κατώτατο όριο. Παράλληλα, η Ρουμανία ζήτησε να αυξηθεί το κατώτατο όριο απαλλαγής από το ισόποσο των 65 000 EUR σε εθνικό νόμισμα στο ισόποσο των 88 500 EUR σε εθνικό νόμισμα. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 9ης Ιουνίου 2017, σχετικά με το αίτημα που υπέβαλε η Ρουμανία. Με επιστολή της 12ης Ιουνίου 2017, η Επιτροπή κοινοποίησε στη Ρουμανία ότι διέθετε όλες τις αναγκαίες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών.
            
            
               Βάσει του άρθρου 287 σημείο 18 της οδηγίας ΦΠΑ, η Ρουμανία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της. Δυνάμει της εκτελεστικής απόφασης 2012/181/ΕΕ του Συμβουλίου
                  2
               , επιτρέπεται στη Ρουμανία να εφαρμόζει ανώτερο όριο και συνεπώς να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 65 000 EUR. Το μέτρο αυτό παρατάθηκε με την εκτελεστική απόφαση 2014/931/ΕΕ του Συμβουλίου
                  3
               , η οποία λήγει στις 31 Δεκεμβρίου 2017. Η Ρουμανία ζήτησε να παρατείνει το μέτρο για περαιτέρω περιορισμένο χρονικό διάστημα και παράλληλα να αυξήσει το όριο απαλλαγής στις 88 500 EUR. 
            
            
               Η αύξηση του ορίου αναμένεται να μειώσει τις υποχρεώσεις που σχετίζονται με τον ΦΠΑ για ορισμένες μικρές επιχειρήσεις με μειωμένη οικονομική δραστηριότητα και να τονώσει τη δραστηριότητα των εν λόγω μικρών επιχειρήσεων, διότι θα απαλλαγούν από ορισμένες φορολογικές υποχρεώσεις, όπως υποβολή δηλώσεων ΦΠΑ ή τήρηση αρχείων ΦΠΑ. Προβλέπεται επίσης ότι η αύξηση του κατώτατου ορίου θα μειώσει τον φόρτο εργασίας των φορολογικών αρχών οι οποίες δεν θα χρειάζεται να ελέγχουν την είσπραξη εσόδων χαμηλού όγκου σε μεγαλύτερο αριθμό μικρών επιχειρήσεων. 
            
            
               Σύμφωνα με τη Ρουμανία, η αύξηση του κατώτατου ορίου δεν θα έχει σημαντικό αντίκτυπο στην κατάσταση εσόδων. Εκτιμάται ότι η αύξηση του κατώτατου ορίου θα έχει ως αποτέλεσμα τη μείωση των εσόδων του κρατικού προϋπολογισμού κατά περίπου 0,60 % των συνολικών εσόδων ΦΠΑ. 
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το κατώτατο όριο θα εξακολουθούν να έχουν τη δυνατότητα να είναι εγγεγραμμένοι για τους σκοπούς του ΦΠΑ.
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Βέλγιο
                  4
                εγκρίθηκε κατώτατο όριο 25 000 EUR, στο Λουξεμβούργο
                  5
                εγκρίθηκε κατώτατο όριο 30 000 EUR, στην Πολωνία
                  6
                και στην Εσθονία
                  7
                40 000 EUR, στη Λιθουανία
                  8
                 45 000 EUR, στη Λετονία
                  9
                 και στη Σλοβενία
                  10
                 50 000 EUR και στην Ιταλία
                  11
                65 000 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  12
               , καθώς και στο πρόγραμμα εργασίας της Επιτροπής για το 2017
                  13
               , η πρόταση της Επιτροπής υπό μορφή ολοκληρωμένης δέσμης μέτρων απλούστευσης αναμένεται να υποβληθεί έως το τέλος του 2017.
            
            
               Προτείνεται, συνεπώς, να επιτραπεί στη Ρουμανία η αύξηση του κατώτατου ορίου στο ισόποσο των 88 500 EUR σε εθνικό νόμισμα από την 1η Ιανουαρίου 2018 έως την 31η Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων της οδηγίας ΦΠΑ σχετικά με το ειδικό καθεστώς για τις μικρές επιχειρήσεις. 
            
            
               •Συνεκτικότητα με άλλες πολιτικές της Ένωσης
            
            
               Παρότι το κατώτατο όριο είναι σχετικά υψηλό σε σύγκριση με το επίπεδο των κατώτατων ορίων που έχουν εγκριθεί στα άλλα κράτη μέλη, το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη»
                  14
               , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Άρθρο 395 της οδηγίας ΦΠΑ. 
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               Η παρούσα πρόταση βασίζεται σε αίτηση της Ρουμανίας και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Η πρόταση εκτελεστικής απόφασης του Συμβουλίου αυξάνει το κατώτατο όριο ετήσιου κύκλου εργασιών κάτω από το οποίο οι υποκείμενοι στον φόρο θα μπορούν να απαλλάσσονται από τον ΦΠΑ. Ως εκ τούτου, διευρύνει το πεδίο εφαρμογής του μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ισόποσο των 88 500 EUR σε εθνικό νόμισμα. 
               
               
                  Υποκείμενοι στον φόρο των οποίων ο φορολογητέος κύκλος εργασιών δεν υπερβαίνει το κατώτατο όριο δεν θα πρέπει να διαθέτουν αριθμό φορολογικού μητρώου ΦΠΑ και δεν θα είναι υποχρεωμένοι να τηρούν μητρώα ΦΠΑ ή να υποβάλλουν δήλωση ΦΠΑ. Ως εκ τούτου, ο διοικητικός φόρτος τους θα μειωθεί ως αποτέλεσμα του μέτρου. Επιπλέον, θα επιτευχθεί επίσης μείωση του φόρτου εργασίας των φορολογικών αρχών οι οποίες δεν θα χρειάζεται να ελέγχουν την είσπραξη εσόδων χαμηλού όγκου σε πρόσθετο αριθμό μικρών επιχειρήσεων. 
               
            
            
               Οι δημοσιονομικές επιπτώσεις της αύξησης του κατώτατου ορίου όσον αφορά τα έσοδα ΦΠΑ για τη Ρουμανία εκτιμώνται περίπου σε 0,60 % των συνολικών εσόδων ΦΠΑ.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ, διότι η Ρουμανία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Eυρατόμ) αριθ. 1553/89 του Συμβουλίου.
            
         
         
            
               2017/0192 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  15
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 287 σημείο 18 της οδηγίας 2006/112/ΕΚ, η Ρουμανία μπορεί να παράσχει απαλλαγή από τον φόρο προστιθέμενης αξίας (ΦΠΑ) στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               (2)Δυνάμει της εκτελεστικής απόφασης 2012/181/ΕΕ του Συμβουλίου
                  16
               , επιτρέπεται στη Ρουμανία να εφαρμόζει ανώτερο όριο και να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 65 000 EUR.  Το μέτρο αυτό παρατάθηκε με την εκτελεστική απόφαση 2014/931/ΕΕ του Συμβουλίου
                  17
               , η οποία λήγει στις 31 Δεκεμβρίου 2017.
            
            
               (3)Με επιστολή που πρωτοκολλήθηκε στην Επιτροπή στις 26 Απριλίου 2017, η Ρουμανία ζήτησε την άδεια να συνεχίσει την παρέκκλιση από το άρθρο 287 σημείο 18 της οδηγίας 2006/112/ΕΚ και παράλληλα να αυξήσει το κατώτατο όριο απαλλαγής στο ισόποσο των 88 500 EUR σε εθνικό νόμισμα.  
            
            
               (4)Ο καθορισμός υψηλότερου ορίου για το ειδικό καθεστώς των μικρών επιχειρήσεων αποτελεί μέτρο απλούστευσης, διότι μπορεί να μειώσει σημαντικά τις υποχρεώσεις των μικρών επιχειρήσεων όσον αφορά τον ΦΠΑ.
            
            
               (5)Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 9ης Ιουνίου 2017, σχετικά με το αίτημα που υπέβαλε η Ρουμανία. Η Επιτροπή κοινοποίησε στη Ρουμανία, με επιστολή της 12ης Ιουνίου 2017, ότι διέθετε όλες τις απαραίτητες πληροφορίες για την εξέταση του αιτήματος.
            
            
               (6)Η Ρουμανία αναμένει ότι το μέτρο θα μειώσει τις υποχρεώσεις που σχετίζονται με τον ΦΠΑ για ορισμένες μικρές επιχειρήσεις. Επίσης, θα μειώσει τον φόρτο εργασίας των φορολογικών αρχών οι οποίες δεν θα χρειάζεται να ελέγχουν την είσπραξη εσόδων χαμηλού όγκου σε μεγαλύτερο αριθμό μικρών επιχειρήσεων. 
            
            
               (7)Δεδομένου ότι το παρόν μέτρο παρέκκλισης θα έχει ως αποτέλεσμα τη μείωση των υποχρεώσεων των μικρών επιχειρήσεων όσον αφορά τον ΦΠΑ, θα πρέπει να επιτραπεί στη Ρουμανία να εφαρμόσει το μέτρο για περιορισμένο χρονικό διάστημα. Οι υποκείμενοι στον φόρο θα πρέπει να εξακολουθούν να έχουν τη δυνατότητα να επιλέγουν το κανονικό καθεστώς ΦΠΑ.
            
            
               (8)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό ότι οδηγία που τροποποιεί τις εν λόγω διατάξεις της οδηγίας 2006/112/ΕΚ θα τεθεί σε ισχύ πριν από την εκπνοή της περιόδου ισχύος της παρέκκλισης.
            
            
               (9)Βάσει των πληροφοριών που κοινοποίησε η Ρουμανία, συνάγεται ότι η αύξηση του κατώτατου ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
            
               (10)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον ΦΠΑ, διότι η Ρουμανία θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  18
               ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Κατά παρέκκλιση του άρθρου 287 σημείο 18 της οδηγίας 2006/112/ΕΚ, επιτρέπεται στη Ρουμανία να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει το ισόποσο των 88 500 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας 2006/112/ΕΚ, ανάλογα με το ποια από τις δύο ημερομηνίες προηγείται.
            
            
               Άρθρο 3
            
            
               Η παρούσα απόφαση απευθύνεται στη Ρουμανία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1. 
               
               
                  
                     (2)
                  ΕΕ L 92 της 30.3.2012, σ. 26. 
               
               
                  
                     (3)
                  ΕΕ L 365 της 19.12.2014, σ. 145. 
               
               
                  
                     (4)
                  Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (5)
                  Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7-8). 
               
               
                  
                     (6)
                  Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (7)
                  Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (8)
                  Εκτελεστική απόφαση 2014/795/ΕΕ του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44).
               
               
                  
                     (9)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).
               
               
                  
                     (10)
                  Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107).
               
               
                  
                     (11)
                  Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (12)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ – Προς έναν ενιαίο χώρο ΦΠΑ στην ΕΕ – Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (13)
                  Πρόγραμμα εργασίας της Επιτροπής για το 2017 – Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final
               
               
                  
                     (14)
                  COM(2008) 394 της 25ης Ιουνίου 2008.
               
               
                  
                     (15)
                  ΕΕ L 347 της 11.12.2006, σ. 1.
               
               
                  
                     (16)
                  Εκτελεστική απόφαση 2012/181/ΕΕ του Συμβουλίου, της 26ης Μαρτίου 2012, με την οποία επιτρέπεται στη Ρουμανία να εισάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 92 της 30.3.2012, σ. 26). 
               
               
                  
                     (17)
                  Εκτελεστική απόφαση 2014/931/ΕΕ του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145). 
               
               
                  
                     (18)
                  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).